অনুভব নিরাকার; তা প্রকাশ পায় রূপে। অর্থাৎ আকারে। আকার সীমায়িত, নিরাকার অসীম। অসীমে আকার সৃষ্টি করা শিল্পের সারকথা। নির্মীয়মাণ মহানগর আমাদের আকার দেখার মহোৎসবের আয়োজন করে রেখেছে। জীবন আমাদের বিচিত্র জ্যামিতির মধ্যে বাঁধা। আমরা বুঝি আর না-ই বুঝি, আমাদের চোখ এখন স্থাপত্যের গড়নের মধ্যে কেবলই জ্যামিতি পাঠ করে। আগে এই স্থাপত্যিক বা আর্কিটেকটনিক অভিজ্ঞতায় ঋদ্ধ ছিল না আমাদের জীবন। গ্রামপ্রধান বাংলাদেশের মানুষের চোখ এখন চৌকোণ আকাশ দেখে, অনুভব করে ত্রিকোণ রোদের উষ্ণতা। আমাদের নাগরিক যাপন যত দীর্ঘ হচ্ছে, ততই বুঝতে হচ্ছে স্পেসের গুরুত্ব। ইঞ্চি-সেন্টিমিটার হিসাব করে খুঁজতে হচ্ছে জীবনের সুখের পরিসর।